​ຊາວ​ອີ​ຣ່ານ ຫຼາຍ​ພັນ​ຄົນ ໄວ້​ອາ​ໄລ ແກ່ ທ່ານ​ກາ​ສ​ເຊມ ຊູ​ເລ​ມາ​ນີ ​ໃນ​ພິ​ທີ​ສົ່ງ​ສະ​ການ ຢູ່​ທີ່ ບ້ານ​ເກີດ​ຂອງ​ທ່ານ
ການ​ໂຮມ​ຊຸມ​ນຸມ ​ຍັງ​ປະ​ກອບ​ດ້ວຍຜູ້​ບັນ​ຊາ​ການ ​ກຳ​ລັງພິ​ທັກ​ປະ​ຕິ​ວັດ ຂອງອີຣ່ານ ທ່ານ​ໂຮ​ເຊນ ຊາ​ລາ​ມີ ໂດຍ​ກ່າວຂົ່ມ​ຂູ່​ເພີ້ມຄັ້ງ​ຫລ້າ​ສຸດ​ວ່າ​ ຈະລ້າງ​ແຄ້ນ​ຄືນ ​ແບບ​ດຽວ​ກັນ ຕໍ່​ສະ​ຫະ​ລັດ 
ສື່ມວນຊົນຂອງອີຣ່ານລາຍງານໃນວັນອັງຄານມື້ນີ້ວ່າ ມີການຢຽບກັນຕາຍຢ່າງໜ້ອຍ 32 ຄົນ ແລະບາດເຈັບ 190 ຄົນຢູ່ທີ່ພິທີສົ່ງສະການຜູ້ບັນຊາການກອງ ທັບລະດັບສູງ ທ່ານກາສເຊມ ຊູເລມານີ ຊາວອີຣ່ານຫຼາຍສິບພັນຄົນ ໄດ້ເຕົ້າໂຮມກັນຢູ່ທີ່ເມືອງເຄີມານ ເພື່ອເຂົ້າຮ່ວມພິທີຝັງສົບຂອງທ່ານຊູເລມານີຫຼັງຈາກໄດ້ມີພິທີແບບດຽວກັນນີ້ຢູ່ໃນນະຄອນຫຼວງ ເຕຫະຣ່ານ ໃນເມືອງໂກມ ແລະເມືອງອາວາສ ທ່ານຊູເລມານີໄດ້ຖືກສັງຫານໃນອາທິດແລ້ວ ໃນການໂຈມຕີທາງອາກາດຂອງສະຫະລັດ ທີ່ພາໃຫ້ມີຄວາມຢ້ານກົວວ່າ ຈະເກີດບັນຫາຂັດແຍ້ງໃນຂອບເຂດທີ່ກວ້າງຂວາງ ໃນຂະນະທີ່ສະຫະລັດ ແລະອີຣ່ານຂົ່ມຂູ່ວ່າ ຈະຕອບໂຕ້ຄືນຢ່າງຮຸນແຮງ ຕໍ່ການໂຈມຕີຂອງກັນແລະກັນ ໃນຕອນເຊົ້າວັນອັງຄານມື້ນີ້ຜູ້ບັນຊາການກຳລັງພິທັກປະຕິວັດຂອງອີຣ່ານ ທ່ານ ໂຮເຊນ ຊາລາມີ ໂດຍກ່າວຂົ່ມຂູ່ເພີ້ມຄັ້ງຫລ້າສຸດວ່າຈະລ້າງແຄ້ນຄືນແບບດຽວກັນ ຕໍ່ສະຫະລັດສຳລັບການໂຈມຕີທາງອາກາດນັ້ນ ຊຶ່ງໄດ້ເກີດຂຶ້ນຢູ່ດ້ານນອກ ສະໜາມບິນຂອງນະຄອນຫຼວງແບັກແດດ ເມື່ອວັນສຸກຜ່ານມາ ບັນດາເຈົ້າໜ້າທີ່ສະຫະລັດ ໄດ້ຖິ້ມໂທດໃສ່ ທ່ານຊູເລມານີ ທີ່ໄດ້ເຂັ່ນຂ້າພວກ ທະຫານອາເມຣິກັນ ຢູ່ໃນອີຣັກ ດ້ວຍກອງກຳລັງທີ່ສະໜັບສະໜຸນໂດຍອີຣ່ານ ແລະໄດ້ກ່າວຫາທ່ານ ໃນການວາງແຜນການໂຈມຕີໃໝ່ຕ່າງໆທີ່ “ໃກ້ຈະເກີດຂຶ້ນ” ຕໍ່ເຈົ້າໜ້າທີ່ຂອງສະຫະລັດ ຢູ່ໃນຂົງເຂດດັ່ງກ່າວ ໃນຂະນະດຽວກັນ ກໍບໍ່ໄດ້ເປີດເຜີຍເຖິງລັກສະນະຂອງການຂົ່ມຂູ່ແຕ່ຢ່າງໃດເລີຍ ໃນຂະນະທີ່ຄວາມເຄັ່ງຕຶງ ໄດ້ເພີ້ມຂຶ້ນເລື້ອຍໆ ລະຫວ່າງ ສະຫະລັດ ແລະອີຣ່ານ ຢູ່ນັ້ນ ສະຫະລັດ ໄດ້ປະຕິເສດ່ທີ່ຈະອອກວີຊາໃຫ້ແກ່ທ່ານໂມຮຳມັດ ຈາວາດ ຊາຣີຟ ລັດຖະມົນຕີການຕ່າງປະເທດຂອງອີຣ່ານ ເພື່ອເດີນທາງໄປຍັງນະຄອນນິວຢອກ ສຳລັບເຂົ້າຮ່ວມກອງປະຊຸມຂອງສະຫະປະຊາຊາດ ທີ່ຈະມາເຖິງນີ້ ຫຼັງຈາກການໂຈມຕີທາງອາກາດ ອີຣ່ານ ຍັງໄດ້ປະກາດວ່າ ຕົນໄດ້ສືບຕໍ່ຍົກເລີກການປະຕິບັດຕາມສັນຍາປີ 2015 ທີ່ຍັບຍັ້ງໂຄງການນິວເຄລຍຂອງຕົນ ອັນນັ້ນ ໄດ້ກະຕຸ້ນໃຫ້ປະທານາທິບໍດີ ສະຫະລັດ ທ່ານດໍໂນລ ທຣຳ ຜູ້ທີ່ຖອນຕົວອອກຈາກຂໍ້ຕົກລົງດັ່ງກ່າວ ແລະໄດ້ວາງມາດຕະການລົງໂທດຕ່າງໆ ຕໍ່ອີຣ່ານນັ້ນ ໄປຂຽນລົງໃນທວີດເຕີ້ ເມື່ອວັນຈັນວານນີ້ ວ່າ “ອີຣ່ານ ຈະບໍ່ມີອາວຸດນິວເຄລຍໄດ້ເລີຍ!” ທ່ານທຣຳ ຍັງໄດ້ປະຕິຍານເມື່ອຕອນແລງວັນອາທິດຜ່ານມາ ວ່າ ສະຫະລັດ ຈະໂຈມຕີ “ຢ່າງໜັກສຸດ ແລະວ່ອງໄວສຸດ!” ຕໍ່ເປົ້າໝາຍຕ່າງໆ ຂອງອີຣ່ານ ຫຼາຍເຖິງ 52 ແຫ່ງ ຖ້າອີຣ່ານ ໂຈມຕີ ເຈົ້າໜ້າທີ່ແລະຊັບສິນຕ່າງໆຂອງສະຫະລັດ ຈຳນວນ 52 ເທົ່າທຽບກັບຈຳນວນຕົວເລກ ຂອງຊາວອາເມຣິກັນ ທີ່ເຕຫະຣ່ານ ໄດ້ຈັບເປັນໂຕປະກັນ ໃນປີ 1979 ເປັນເວລາ 444 ວັນ ທ່ານທຣຳ ໄດ້ກ່າວຕໍ່ບັນດານັກຂ່າວ ຢູ່ເທິງເຮືອບິນປະຈຳຕຳແໜ່ງ Air Force One ວ່າ “ພວກເຂົາ ເຂັ່ນຂ້າຄົນຂອງພວກເຮົາໄດ້ ພວກເຂົາທໍລະມານ ແລະທຳຮ້າຍຄົນຂອງພວກເຮົາໄດ້ ພວກເຂົາໄດ້ນຳໃຊ້ການວາງລະເບີດຢູ່ແຄມທາງ ແລະລະເບີດຄົນຂອງພວກເຮົາ ແລະພວກເຮົາຈະບໍ່ສາມາດແຕະຕ້ອງສະຖານທີ່ດ້ານວັດທະນະທຳຂອງພວກເຂົາເຈົ້າໄດ້ບໍ? ມັນບໍ່ແມ່ນວິທີທີ່ຖືກ!”